Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Jinghpaw ngu ai Mying lu la ai lam ( Daw 1 ), (July 28,2018)
Jinghpaw ngu ai mying lu la ai lam (daw1)
Hkungga tsawra ai shiga madat Nu Wa hpu nau ni daini na htunghkring lamang hpe hkap madat la na hta gaw, Hpaji du Tsa Magawng ka lajang da ai jinghpaw labau ginrung laika book hta na Jinghpaw Ngu Ai Mying Lu La ai lam hte seng nna, machye machyang rai u ga gam garan ya mayu n’ngai.
Nu Wa ni, Lai sai ten ni hta na la lu sai, Shan Htoi La yan Jan Nang shayi a a’ru a’rat ni rai nga ai, shadang sha ni marai ( 6 ) hta na, kaji htum kanau rai nga ai, Sumpawng Yaw gaw anhte jinghpaw labau a ningpawt nan rai nga mali ai. Ndai sumpawng yaw hpe jinghpaw labau hta, Sumpawng Yaw, shapawng Yaw, Shawng na Pawng Yaw, Pawng Yaw Kaba ngu ai hku nna, Ti-nang ni hkuk manu dum ai hku nna gawn tsun ma ai rai nga ai. Anhte a Jinghpaw buga ginra kau mi hkan na jinghpaw kau mi gaw, “ Shapawng Dangmang “ ngu nna mung gawn tsun ma ai lam chye lu nga ai. Shanhte tsun ai Shapawng Dangmang gaw, Sumpawng Yaw hpe ngu ai rai kun? Shing n’rai, kaga hpe ngu ai rai kun? ngu ai lam hte seng nna gaw, a’tsawm garai n’sagawn la lu nga ma ai.
N’dai Jinghpaw labau gawn tsun ai masha n’kau mi rai jang, Jinghpaw ngu ai mying hpe majoi Sha-u a shawng daw de jai lang ma ai lam chye lu ai. N’dai hku rai jang gaw, Jinghpaw labau Mungga madang grit mat ai hku rai mat nga ai, nga nna mung tsun da nga ai. Hpa majaw nga jang N’pawt gawn n’lu ai zawn bying nga ai masa rai nga ai. Bai, masha kau mi rai jang gaw, Jinghpaw ngu ai gaw, Masha nga ai re: nga nna, mung tsun nga ma ai. A..ra Law…rai sa. Shanhte tsun ai grai kaja sai. Raitim, dai kaja, grai jaw ai labau mungga gaw, Anhte Sumpawng Yaw a a’ru a’rat ni a matu san san sha rai na mali ai.
(Europ) U-Raw- Pa Dan na Ja- Ma-Ni masha wa hpe, “ Nang Jinghpaw rai n’dai” ngu tsun jang, dai Ja- Ma- Ni masha wa gaw, Ngai Ariyan ( Aryan ) a’ru a’rat Ja-Ma-Ni masha she rai n’ngai. Jinghpaw ngu ai gaw n’chye n’ngai, nga nna tsun wa na gaw teng sha rai nga ai. Hpa majaw nga jang, Ngan jinghpaw re ai hpe n’rai dai, myen she rai n’dai ngu jang kadai mung hkap la lu na n’rai nga ai. Gadai mung ti-nang a sai gaw sai sha re. Daihte maren ti-nang a htunghkring gaw ti-nang na sha rai nga ai. Dai majaw, Ndai labau maumwi hta mung, Jinghpaw labau gunrung hku nna gaw, Sumpawng Yaw a a’ru a’rat ni chyu sha Jinghpaw rai nga ga ai hte maren, Sumpawng Yaw a a’ru a’rat ni yawng mung Jinghpaw rai nga ga ai ngu ai hku nna, a’ngang a’kang ka da ai hku rai nga mali ai.
Daizawn, Sumpawng Yaw a a’ru a’rat ni yawng Jinghpaw rai nga ga ai , ngu ai mying shingteng let nga pra law htam wa nga masai. Sumpawng Yaw mung prat asak ram wa magang sai rai nna, Mahtum Mahta Shayi sha hte kung dinghku de na matu myit hkrum ya masai. Makin jinghku ni yawng myit hkrum sai hte rau, shan gaw mayaw htinggaw de masai. Sumpawng Yaw hte Mahtum Mahta Shayi yan gaw, Shayi shadang sha ni law law shaprat ma ai da. Shan a shayi shadang sha ni law law nga ai hta na, Shayi sha ni a lam hpe gaw, labau hta gawn tsun da ai lam n’nga malu ai. Shadang sha ni yawng Marai (6) a lam hpe rai jang gaw, grai dan leng ai hku nna, dingtawng dingyang gawn tsun da nga ma ai.
Sumpawng Yaw hte Mahtum Mahta shayi sha yen a kasha ni hta na, shadang sha marai (6) ni gaw Ma Gam kawn Ma Yaw du hkra rai malu ai. Ma Gam wa gaw, Nungmi ni a kaji Daju, Manaw bai rai jang, Hkamawhkaman, Kadu-kanan ni a kaji daju, Ma La gaw, Lisu ni a kaji daju, Ma tu mahtang gaw, Hkang, Na Da ni a kaji daju rai nga ai. Ma Tang mahtang gaw, Tangbau Tang, Kawngwaw, Lachik ni a kaji Daju hte MaYaw bai rai jang, Pawng Yaw, Jinghpaw hte Zaiwa ni a kaji Daju ni rai nga mali ai. Ndai Pawng Yaw, Jinghpaw hte Zaiwa ni a kaji Daju rai nga ai Ma Yaw hpe Tingli Yaw Htung ngu nna mung tsun shaga nga ai hpe chye lu ai.
Ya sha tsun lai wa sai, Sumpawng Yaw a a’ru a’rat ni gaw, Monggo dan ginra hta hkai lu hkai sha, remlu remsha , htaw wa htaw sa, n’daizawn re ai magam bungli ni hpe galaw let, tinang a asak pu kan bau let galu kaba nga pra ma ai lam jinghpaw labau ginrung hta madi madun da nga ai. Nu Wa ni, n’dai Monggo ga ngu ai shara ginra gaw, moi na anhte a Jiwoi Jinghpaw, Joiwa Dumsa ni hku nna, “ Ka-ang Shing-ra Ga” ngu nna, shamying da ai lam, a’tsawm sha sagawn la lu ai hpe tsun ai rai nga ai. Dai majaw, sumpawng Yaw a a’ru a’rat rai nga ai, jinghpaw ni yawng hpe mung “ Ka-ang La ni” ngu nna, shamying ai lam chye lu ai. Hpa majaw nga jang, dai ten hta pra ang ai, Sumpawng Yaw a a’ru a’rat ni yawng gaw, dai “ Ka-ang Shing-ra Ga” kaw sha nga pra nga ai re majaw, ya na zawn shamying ai lam re nga nna tsun da nga ai. Dai majaw Sumpawng Yaw a aru arat ni rai nga ai “ Ka-ang La ni” gaw La-ang Shing-ra ga law sha, galu kaba mayat maya sut su nga mu nga mai nna, nga ma ai lam labau hta madi madun da hpe chye lu ai rai nga ai.
Nu Wa ni, ya sha na la lu sai Sumpawng Yaw a aru arat ni gaw, dai Ka-ang shing-ra Ga kaw sha nga kaba nna, sut su mayat maya nga masai re majaw, shanhte hkum shahte mung a’rawng la chye nga ma ai. Laga ginra ni hkan nga ai ni hta na, loi grau nna, myi hpaw , sut su nga ai ni re nga nna, loi reng ai ni mung rai nga ai. Daizawn garu kachyi nga ai lam hpe Sumpawng Yaw a aru arat ni nga ai Ka-ang Shing-ra Ga a htingbu htingbyen ni gaw, na chye lu masai. Sumpawng Yaw a aru arat ni rai nga ai, Ka-ang La ni gaw, nga sat nga sa lam hta galai sha wa sai lam hpe gam garan ya let, jinghpaw ngu mying lu wa ai lam, myit lawm hpa hpe du na lamang hta bai hkap madat la nga ga.
Ka lajang ai; Mama Rose Angeline Maran Nang Doi
RVC, Ginjaw Rung, Aung Nan
Myitkyina.
eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kon_Latn